עורך דינו של משפחת נתניהו, יוסי כהן, שיגר מכתב לחברת החדשות בדרישה שלא לפרסם הערב של הקלטה שבה נשמע יאיר נתניהו, בנו של ראש הממשלה בנימין נתניהו, משוחח עם חבריו ביציאה ממועדון חשפנות.

השיחה נערכה עם אחד משני בניו של איש העסקים קובי מימון – הפעיל בתחום הנדל"ן והתשתיות, ומחזיק במניות בשותפות ישראמקו, המחזיקה במאגר הגז תמר.

>> האזינו: גיא רולניק על הקלטות יאיר נתניהו, עסקת הגז ויחסי ראש הממשלה עם אלוביץ'

חברת החדשות, המשדרת באפיקים 12 ו-13 (לשעבר חדשות ערוץ 2) מתכוונת לשדר הערב את ההקלטה, שככל הנראה בוצעה לפני יותר משנה וחצי. ההקלטה כוללת שיחה שבה משתתף יאיר נתניהו ובין השאר דנים המשתתפים בשיחה על שאירע במועדון החשפנות, וכן עולה בה סוגיית מתווה הגז ופעילותו של נתניהו בעניין. גורמים שמכירים את הפרשה אומרים כי ככל הנראה המשתתפים בשיחה היו שתויים וייתכן כי חלק מהדברים נאמרו בהומור.

בשלב זה לא ברור מה מקור ההקלטה, אך מבחינת חדשות 2 היא חוקית וניתן לשדרה. כאמור, כהן שיגר היום מכתב לחדשות 2 ובו דרישה להימנע מפרסום ההקלטה. בשלב זה לא נעשתה פנייה לבית משפט.

בחדשות 2 מסרו: "אין תגובה". מטעם לשכת ראש הממשלה סירבו להגיב.